鄭伊健開騷再掀集體回憶 特別介紹伯樂屈人開騷
2024年04月03日 23:01
東網電視
更多新聞短片
「凍齡男神」鄭伊健日前到澳門舉行「Together 鄭伊健與你在一起音樂會」,邀小師妹「寰亞孻女」黃淑蔓(Feanna)做嘉賓,伊健以《Beautiful Day》揭開序幕,與舞蹈員勁歌熱舞《極速》和《全城效應》,抄熱全場氣氛,伊健向台下觀眾揮手打招呼,表示:「好耐無見,我見到你哋呀!」然後他介紹音樂監製陳光榮:「今日唔只係『鄭伊健Together音樂會』,仲係一個音樂調查會,你哋知唔知我呢個朋友係邊個?佢就係陳光榮。我幾乎所有歌都係佢寫,佢除咗寫歌畀鄭伊健,仲係一位作曲家,我嘅歌、好多歌手嘅歌,仲有電影音樂,例如《古惑仔》《風雲》《無間道》。」他並問觀眾,如果陳光榮開電影音樂會會否捧場時,台下反應熱烈齊聲表示:「會!」伊健問點解?觀眾大叫「有你」,伊健大笑說:「可能仲有梁朝偉呢!」。
伊健與陳光榮、Feanna、歌手朱雋言一同演唱《For U & Me》和《心照》,原來Feanna今次是第三次擔任伊健演唱會表演嘉賓,證明深得大師兄寵愛,並獲安排在演唱會上獻唱新歌《I am All Alone》,她清唱其中一段作為與伊健合唱《蟲兒飛》序曲,靚聲震懾觀眾。
伊健演唱《發現》、《同一秒》和《吻感》等多首情歌後,全場亮起星海,非常浪漫,接着一邊唱《Together》一邊給觀眾拋出紀念品,到Encore環節,伊健笑問觀眾:「你哋想聽歌定握手?」台下起哄。他演唱《友情歲月》、《甘心替代你》、《只會因你唱》和《我的歌》等經典金曲後,笑說:「你哋都係鍾意握手多啲喎!」最後以《自動勝利Let's Fight》演唱會結束。
Feanna受訪時表示:「好開心再次做伊健哥哥演唱會嘉賓,今次係出新歌之後第一次參與演唱會,伊健哥哥好好,喺我完全唔知情之下,綵排嗰陣安排我加入新歌,幫我諗埋出場環節,希望觀眾聽到我現場唱《I am All Alone》時會開心。」跟伊健巡唱表演,Feanna最難忘美國站,她說:「因為我第一次去美國及表演,逗留兩個星期,完成演唱會後,大家都有帶我出去玩,竟然可以將工作建立喺玩樂上,係一件好幸福嘅事。我好想去更多地方,可以唱歌畀唔同地方嘅人聽。我成日問伊健哥哥下一站去邊度唱?佢唔肯講,話到時會通知我!」
Feanna表示希望大家鍾意她的新歌,為回饋歌迷,特別與好朋友研發一款新口味和新造型的Donut,名命『I am not a 窿』,作期間限定。「有我鍾意嘅元素,包括貓仔和士多啤梨味,希望大家買呢款Donut,一邊食一邊聽我嘅新歌。」問她是否地獄廚神?她表示到目前為止炮製過的食物都不難吃,沒有恐怖料理,只是好懶,甚少下廚。「之前在英國讀書自己一個人嘅時候會煮中菜,因為好掛住香港嘅食物,依家返咗嚟有媽咪煮,我好少自己下廚。我會考慮做一日店長,仲可能會整Donut畀大家食,希望大家個肚仔無事啦!」